Í dag fer fram ofurhjóladagurinn í Kringlunni , en hann er samblanda af skemmtun fyrir alla aldursflokka , keppni og sýningu á því sem söluaðilar í hjólageiranum hafa upp á að bjóða . Dagurinn byrjaði með Crit-keppni á annarri hæð bílakjallarans sem vísar út að Miklubrautinni . Þó nokkrir voru skráðir til leiks og talsverður fjöldi áhorfenda , enda keppni sem þessi mjög áhorfendavæn þar sem hægt er að hafa yfirsjón yfir stærstan hluta brautarinnar frá sama staðnum . Í meistaraflokki karla var Óskar Ómarsson fyrstur eftir stífa keppni við Stefán Orra Ragnarsson og Birki Snæ Ingvason , en aðeins sjónarmunur var á Óskari og Stefáni í miklum lokasprett á síðasta hring . Fóru þeir allir 35 hringi , en fyrirkomulag keppninnar var að hjóla í 20 mínútur plús tvo lokahringi . Í meistaraflokki kvenna sigraði Ágústa Edda Björnsdóttir með eins hrings forskot á Margréti Pálsdóttur , en Ágústa fór 33 hringi . Hrefna Sigurbjörg Jóhannsdóttir var þriðja og fór 30 hringi . Í U19 flokki karla var Matthías Schou Matthíasson fyrstur , tæplega hálfum hring á undan Davíð Jónssyni , sem kom annar . Báðir fóru þeir 33 hringi , en Snorri Karel Friðjónsson var þriðji og fór 32 hringi . Þess má geta að Snorri er aðeins 12 ára gamall . Í U19 flokki kvenna var Natalía Erla Cassata fyrst og fór hún 31 hring , en Bergdís Eva Sveinsdóttir var önnur og fór tvo hringi minna en Natalía . Einhverjir tóku byltu í brautinni og á fjórða hring féll meðal annars Kristinn Jónsson sem keppti í meistaraflokki karla , en Ingvar Ómarsson , Íslandsmeistara í götuhjólreiðum og fjallahjólreiðum , var fyrir aftan hann og hætti í kjölfarið keppni eftir að hafa þurft að stoppa og verða nokkuð á eftir fyrstu mönnum . Vonandi hafa þó allir sloppið stórslysalaust frá þessari skemmtilegu keppni sem er kærkomin viðbót í keppnisflóruna hérlendis og fá bæði skipuleggjendur og Kringlan stórt kudos fyrir að standa á bak við keppnina og daginn í heild .